# Iman (model)

Zara Mohamed Abdulmajid (Mogadiscio, 25 de juliol de 1955), coneguda professionalment com a Iman, és una model, actriu i empresària somali-estatunidenca cèlebre durant les dècades del 1970 i del 1980 per ser una de les primeres supermodels africanes. Musa dels dissenyadors Gianni Versace, Issey Miyake, Calvin Klein, Donna Karan i Yves Saint Laurent, també és coneguda per la seva labor filantròpica. És la vídua del músic de rock anglès David Bowie, amb qui es va casar el 1992.

## Biografia

Zara Mohamed Abdulmajid va néixer a Mogadiscio, la capital de Somàlia. Més tard va passar a anomenar-se Iman a instàncies del seu avi. És la filla de Marian i Mohamed Abdulmajid. El seu pare fou diplomàtic i ambaixador somali a l'Aràbia Saudita, i la seva mare era ginecòloga. Té quatre germans: Elias i Feisal, i dues germanes menors, Idil i Nadia.
Va viure amb els seus avis els primers anys. Als quatre anys, va ser enviada a un internat a Egipte, on va passar la major part de la seva infància i adolescència. Després dels disturbis polítics a Somàlia, el seu pare va portar la família de tornada a país. A instàncies d'ella, la mare i els germans van viatjar posteriorment a Kenya i després se'ls van unir el pare. Allà, va estudiar ciències polítiques a la Universitat de Nairobi durant un breu període, el 1975.
Iman és musulmana. Parla amb fluïdesa cinc idiomes: somali, àrab, italià, francès i anglès.

## Carrera
### Modelatge

El 1975, Iman va ser reclutada com a model pel fotògraf estatunidenc Peter Beard i va ser portada als Estats Units. El seu primer treball en el modelatge va ser per a la revista Vogue l'any següent.
Amb motiu del seu coll esvelt, estatura alta, figura gallarda, trets fins, pell de color coure i accent exòtic, Iman va esdevenir un èxit immediat en el món de la moda, tot i que ella afirma que el seu aspecte és simplement i típicament somali. Va ser la model principal de la col·lecció d'Yves Saint-Laurent d'alta costura inspirada en les reines africanes, fet que recorda com el moment més important de la seva carrera.
També ha treballat amb molts fotògrafs notables com Helmut Newton, Richard Avedon, Irving Penn i Annie Leibovitz.

### Interpretació

Com a actriu, interpretà a una canviant Martia a la pel·lícula de 1991, Star Trek: The Undiscovered Country, i va participar al film oscaritzat Out of Africa, al costat de Robert Redford i Meryl Streep. També va realitzar una aparició especial al videoclip de la cançó «Remember the time» de Michael Jackson el 1992.
El maig de 2007, va presentar la seva pròpia col·lecció d'accessoris IMAN Global Chic al canal de televisió Home Shopping Network. A més, és la directora executiva d'IMAN Cosmetics, Skincare & Fragrances, una línia de productes de bellesa pensada per a les dones negres.
Treballa per l'agència de models One Management a Nova York, i per a Independent Models a Londres. A més, és la portaveu del programa Keep a Child Alive, el qual proveeix de medicaments a infants i famílies que pateixen la sida a l'Àfrica i a la resta de països en vies de desenvolupament.

## Vida privada

Es va casar per primera vegada als 18 anys amb Hassan, un jove empresari somali i executiu de Hilton Hotels. El matrimoni es va acabar uns anys més tard quan es va mudar als Estats Units per a seguir la carrera com a model.
El 1977, es va casar amb el jugador de bàsquet Spencer Haywood. La seva filla, Zulekha Haywood, va néixer l'any següent. La parella es va divorciar el febrer de 1987.
El 24 d'abril de 1992, es va casar amb el músic anglès David Bowie en una cerimònia privada a Lausana. El casament es va solemnitzar més tard el 6 de juny a Florència. Tenen una filla, Alexandria Zahra Jones, nascuda el 15 d'agost de 2000. També és la madrastra del fill de Bowie d'un matrimoni anterior, el director de cinema Duncan Jones. Iman i la seva família residien principalment a Manhattan i Londres. Quan Bowie va morir el 10 de gener de 2016, Iman li va escriure en homenatge que «la lluita és real, però també ho és Déu».

## Referències

* ↑ Iman, Peter Hill Beard, David Bowie, I Am Iman (Universe Publishing, 2001), p. 15.
* ↑ «La transformación y retorno de Iman tres años después de la muerte de David Bowie» (en castellà), 30-03-2019. [Consulta: 18 setembre 2020].
* ↑ «David Bowie dies after 18-month battle with cancer». [Consulta: 11 gener 2016].
* 1 2 David Bowie - The Man Who Changed the World. New Generation Publishing, 2013, p. 410–411. ISBN 978-0755250530.
* 1 2 Iman, Peter Hill Beard, David Bowie, I Am Iman, p. 11.
* ↑ Supermodel Iman is Ottawa bound for TV show Arxivat 2012-11-07 a Wayback Machine..
* ↑ Women of Achievement – Iman. Thelizlibrary.org. Retrieved on 2012-05-09.
* ↑ Iman, Peter Hill Beard, David Bowie, I Am Iman, p. 17.
* 1 2 3 «Archived copy». Arxivat de l'original el 7 de juny de 2010. [Consulta: 10 març 2010].. New York Times (2010-06-06)
* 1 2 Halliwell's Who's who in the Movies. HarperCollinsEntertainment, 2001, p. 225. ISBN 0002572141.
* 1 2 Historical Dictionary of Somalia. Scarecrow Press, 2003, p. 113. ISBN 0810866048.
* ↑ Illustrated Dictionary of the Muslim World. Marshall Cavendish, 2011, p. 108. ISBN 978-0761479291.
* ↑ «The World of Work». Arxivat de l'original el 2015-02-10. [Consulta: 10 febrer 2015].
* ↑ «INTERNATIONAL SUPERMODEL IMAN TO HOST PROJECT RUNWAY CANADA». Arxivat de l'original el 13 de juliol de 2011. [Consulta: 6 desembre 2019].
* ↑ New Chapters for Iman. Articles.latimes.com (2001-12-24). Retrieved on 2012-05-09.
* ↑ «28 Surprising Star Trek Guest Stars : Iman, Star Trek VI: The Undiscovered Country | TV Guide» (en anglès). TVGuide.com. [Consulta: 10 juny 2019].
* ↑ John C. Brasfield Pub. Corp. Architectural Digest, 49, 7–9, 1992, pàg. 200.
* ↑ I Am Iman. Universe Pub., 2001, p. 54. ISBN 0789306336.
* ↑ Newsweek, Volume 86. Newsweek, Incorporated, 1975, p. 46.
* ↑ The Complete David Bowie. Reynolds & Hearn, 2006, p. 238. ISBN 1905287151.
* ↑ FIRST LOOK: The News in Brief, August 15, 2000. Ca.eonline.com (2000-08-15). Retrieved on 2012-05-09.
* ↑ «'He still ties my shoes for me': Iman reveals how David Bowie makes her feel special». Fashion Model Directory, 25-12-2010. [Consulta: 9 maig 2012].
* ↑ «'The struggle is real, but so is God': See Iman's poignant David Bowie tribute». , 11-01-2016 [Consulta: 15 gener 2016].